hotchpotch/miracl-hf-unified huggingface dataset:
Edgar Leslie
Edgar Leslie (31. joulukuuta 1885 Stamford, Connecticut – 22. tammikuuta 1976 New York, New York) oli yhdysvaltalainen lauluntekijä. Hän varttui New Yorkissa ja kävi koulua Cooper Unionissa. Hänen kenties tunnetuin työnsä on "Moon Over Miami".
Leslien ensimmäinen laulu, "Lonesome", julkaistiin vuonna 1909, ja siitä tuli välitön hitti. Haydn Quartetin levyttämänä se nousi listakolmoseksi ja sitten Byron G. Harlanin levyttämänä kuudenneksi. Leslie jatkoi hittien kirjoittamista ja tuottamista vaudevillea varten, merkittävimmin Nat Willsille, Julian Roselle, Belle Bakerille, Lew Dockstaderille, James Bartonille ja Joe Welchille.
Leslie perusti 1920-luvulla oman kustantamonsa, ja vuonna 1927 hän matkusti Englantiin, jossa alkoi yhteistyö säveltäjä Horatio Nichollsin (Lawrence Wrightin pseudonyymi) kanssa. Yhteistyöstä syntyivät sellaiset kappaleet kuin "Among My Souvenirs" (Connie Francisin hitti), "Mistakes" (Vera Lynnin hitti) ja "Shepherd of the Hills" (Jack Hylton Orchestran hitti). Leslie jatkoi hittien tuottamista Yhdysvalloissa 1930–1940-luvuilla. Hän oli aikansa tuotteliaimpia säveltäjiä ja sanoittajia.
Kirjoittajia, joiden kanssa Leslie teki yhteistyötä, olivat muiden muassa Irving Berlin, Joe Burke, Fred Ahlert, James Monaco, Walter Donaldson, Archie Gottler, Maurie Abrams, Joe Young, Harry Warren, Pete Wendling, George Meyer ja Ray Goetz.
Leslie oli ASCAP:n alkuperäisjäsen ja toimi sen johtajana vuosina 1931–1941, sitten uudelleen 1947–1953. Hänet otettiin Songwriters Hall of Fameen vuonna 1972.
Bert Kalmar
Bert Kalmar (16. helmikuuta 1884 New York – 18. syyskuuta 1947 Los Angeles) oli yhdysvaltalainen sanoittaja ja elokuvien käsikirjoittaja. Hän varttui Manhattanilla ja esiintyi lapsena taikurina ja sen jälkeen vaudevillekoomikkona. Hän tuli tunnetuksi yhteistyöstään Harry Rubyn kanssa. Kaksikon hitteihin kuuluvat "Three Little Words", "So Long, OO-Long", "She's Mine, All Mine", "Who's Sorry Now?", "Thinking of You", "Up in the Clouds", "I Wanna Be Loved by You", "Watching Clouds Roll By", "My Sunny Tennessee", "I Love You So Much", "Everyone Say's I Love You", "The Egg and Eye" ja "A Kiss to Build a Dream On".
Kalmar menestyi Broadwaylla ja Hollywoodissa, johon hän ja Ruby siirtyivät vuonna 1930. Sen lisäksi, että Kalmar sanoitti lauluja elokuviin, hän toimi myös käsikirjoittana elokuvissa "Elämäni oli unelma", "Bright Lights" ja "Neljä naurettavaa naapuria".
Kalmarin ja Rubyn yhteistyö jatkui Kalmarin kuolemaan saakka. Kalmar ehti urallaan työskennellä myös Ted Snyderin, Oscar Hammerstein II:n, Fred Ahlertin, Harry Akstin, Con Conradin, Herbert Stothartin, Harry Tierneyn, Pete Wendlingin ja Edgar Leslien kanssa. Hänet otettiin Songwriters Hall of Fameen vuonna 1970. Vuonna 1952 hän sai postuumin Oscar-ehdokkuuden laulusta "A Kiss to Build a Dream On" (elokuva "Jäljet johtavat yökerhoon").
Anna Lawrence
Anna Josephine Lawrence (s. 9. maaliskuuta 1972 Howick) on uusiseelantilainen entinen maahockeypelaaja.
Lawrence osallistui kaksiin olympialaisiin, vuosina 1992 ja 2000. Uuden-Seelannin joukkue oli Barcelonan kisoissa 1992 turnauksen kahdeksas eli viimeinen, mutta joukkue sijoittui kuudenneksi Sydneyssä 2000.
Richard Peterson
Richard Momme Peterson (9. maaliskuuta 1884 Kristiania – 2. huhtikuuta 1967 Oslo) oli norjalainen tennispelaaja. Hän edusti seuratasolla Oslo Tennisklubbia. Peterson pelasi Tukholman olympialaisissa 1912, joissa hän putosi kaksinpelissä heti ensimmäisellä kierroksella ja pääsi nelinpelissä Conrad Langaardin parina toiselle kierrokselle saakka.
Eugenia Tanaka
Eugenia Tanaka (s. 9. maaliskuuta 1987 Kisaran, Indonesia) on australialainen sulkapalloilija.
Tanaka syntyi Indonesiassa, ja muutti Australiaan 14-vuotiaana. Hän aloitti vuonna 2007 nelinpeliharjoittelun Tania Luizin kanssa ja pääsi uuden kotimaansa maajoukkueeseen samana vuonna heti saatuaan valtion kansalaisuuden. Tanaka kärsi loukkaantumisesta ennen Pekingin olympialaisia 2008, mutta pari pääsi kisoihin, joissa he hävisivät ensimmäisen ottelunsa Japanin parille.
Kirkko veren päällä (Jekaterinburg)
Kirkko veren päällä eli Kaikkien pyhien kirkko () on Venäjällä Jekaterinburgissa sijaitseva kirkko. Se on rakennettu 2000-2003 Ipatjevin talon paikalle, jonka kellarissa keisariperhe murhattiin 1918.
Destroy All Humans! 2
Destroy All Humans! 2 on pelin Destroy All Humans!, jatko-osa, joka julkaistiin 17. lokakuuta 2006 Pohjois-Amerikassa. Peli on julkaistu PlayStation 2 ja Xbox -konsoleille. Sen on kehittänyt Pandemic Studios. Se on viimeinen Destroy All Humans -pelisarjan osa, jonka Pandemic Studios kehittää.
Peli sijoittuu vuoteen 1969 eli 10 vuoden päähän ensimmäisen osan tapahtumien jälkeen. Yhdysvaltojen prsidenttinä esiintynyt "Cryptosporidium-137" on kuollut tuntemattomasta syystä. Hänen klooninsa, "Cryptosporidium-138" eli Crypto, ottaa hänen paikkansa ja jatkaa esiintymistä johtajana. KGB paljastaa, että Crypto-138 on ensimmäinen ja ainoa "Furon", jolla on sukupuolielimet, johon viitataan sanalla "The Package" (). KGB pitää avaruusolioita Neuvostoliiton uhkana, joten se tuhoaa avaruusolioiden emoaluksen ydinpommilla.
Crypto yrittää estää KGB:tä tuhoamasta Yhdysvaltoja, sekä hän aikoo kostaa emoaluksen tuhoamisen.
Crypto voi matkustaa San Franciscoon (Bay City), Lontooseen (Albion), japanilaiselle saarelle (Takoshima), Tunguskaan (Siperia) ja Kuuhun venäläiseen tukikohtaan (Solaris). Crypto voi siirtyä ihmisen ruumiiseen käyttääkseen sitä naamiona. Pelissä on myös yhteistyötila, jota voi pelata ystävän kanssa.
Interwetten Racing
Interwetten.com Racing on itävaltalainen pikkuformulatalli, joka kilpailee nykyään World Series by Renault-sarjoissa. Talli perustettiin vuonna 2001, jolloin talli kilpaili Formula Volkswagen-sarjassa. Heti seuraavana vuonna talli voitti Saksan Formula Volkswagen sarjan mestaruuden Sven Barthin voimin. Vuonna 2004 talli kilpaili Formula Renault V6 Eurocup-sarjassa sijoittuen sarjan viidenneksi. Vuosina 2005-2010 talli kilpaili Formula Renault 3.5 sarjassa voittaen sarjan mestaruuden vuonna 2006. Vuonna 2010 talli kilpaili myös Moto GP, Intercontinental Rally Challenge ja Eurocup Formula Renault-sarjoissa.
Porsche Supercup -kausi 2012
Porsche Mobil 1 Supercup -kausi 2012 oli Porsche Supercup -sarjan 20. kausi. Kausi alkoi 21. huhtikuuta Bahrainista ja päättyi 9. syyskuuta Italiaan. Kilpailut ajettiin Formula 1 -kauden -kilpailuviikonloppujen yhteydessä.
Sarjan mestaruuden voitti kolmannen kerran peräkkäin saksalainen René Rast. Toiseksi sijoittui ranskalainen Kévin Estre ja kolmanneksi tanskalainen Nicki Thiim.
Sia Kamanor
Sia Kamanor (s. 9. maaliskuuta 1977) on sierraleonelainen entinen yleisurheilija, joka kilpaili pikajuoksussa. Kamanor oli Atlantan olympialaisissa 1996 mukana maansa 4 × 100 metrin viestijoukkueessa, joka hylättiin kilpailun alkuerissä.
Alfred Salonen
Johan Alfred Salonen (9. maaliskuuta 1884 Heinolan maalaiskunta – 11. tammikuuta 1938) oli suomalainen kreikkalais-roomalaisen tyylin painija. Hän edusti seuratasolla Helsingin Jyryä.
Salonen oli Helsingin Jyryn perustajajäsen, ja voitti seuralle Suomen-mestaruusmitaleja 1900-luvun alussa. Hänet oltiin jo nimitetty vuoden 1908 olympialaisiin, mutta ei lopulta päässyt kisoihin rahojen puutteen vuoksi. Salonen voitti vuonna 1911 alle 73-kiloisten sarjan pronssia Helsingin MM-kisoista, joissa suomalaiset ottivat sarjan kolmoisvoiton. Hän kilpaili Tukholman olympialaisissa 1912, joissa hän hävisi viidennen kierroksen ottelunsa. Salonen nimettiin seuransa kunniajäseneksi vuonna 1912.
Béla Goldoványi
Béla Goldoványi (20. joulukuuta 1925 Budapest – 16. marraskuuta 1972 Budapest) oli unkarilainen pikajuoksija.
Goldoványin uran suurin saavutus on Helsingin 1952 olympialaisista, joissa hän voitti pronssia 4 × 100 metrin viestijuoksussa ajalla 40,5 yhdessä László Zarándin, György Csányin ja Géza Varasdin kanssa. Kaksi vuotta myöhemmin sama joukkue voitti kyseisen matkan Euroopan mestaruuden Bernin EM-kilpailuissa. Lontoon 1948 olympialaisissa Goldoványi juoksi myös Unkarin joukkueessa, joka sijoittui neljänneksi.
Goldoványi osallistui myös henkilökohtaisiin 100 ja 200 metrin kilpailuihin 1948 ja 1956, joissa karsiutui kaikilla kolmella kerralla toisella kierroksella.
Jasem Al-Dowaila
Jasem Goma'an Al-Dowaila (; s. 9. maaliskuuta 1963) on kuwaitilainen entinen yleisurheilija, joka kilpaili 400 metrin aitajuoksussa.
Al-Dowaila osallistui olympialaisiin kahdesti, vuosina 1984 ja 1988, mutta karsiutui molemmilla kerroilla jo ensimmäisellä kierroksella. Hän juoksi ennätyksensä 50,21 sekuntia vuonna 1986.
Tollo (kunta)
Tollo on kunta Italian Abruzzon alueella Chietin maakunnassa. Kunnassa on arviolta 4 158 asukasta (2015) ja sen pinta-ala on 14,88 neliökilometriä. Tollo on tunnettu viinitarhoistaan ja oliivilehdoistaan.
HMS Orion (1879)
HMS Orion oli Britannian kuninkaallisen laivaston vuonna 1879 vesillelaskettu Belleisle-luokan ironclad taistelulaiva.
Osmanien valtakunta tilasi vuonna 1874 Samuda Brothersilta Ahmed Pashan suunnitteleman aluksen ja sen köli laskettiin vuonna 1875 nimellä "Büruc-i-Zaffer". Britannian kuninkaallinen laivasto pakkolunasti aluksen 13. helmikuuta 1878 Venäjän kanssa syttyvän sodanuhan vuoksi. Alus laskettiin vesille 23. tammikuuta 1879 nimettynä "HMS Orioniksi" luokiteltuna panssarikorvetiksi. Alus luokiteltiin myöhemmin 2. luokan taistelulaivaksi ja edelleen rannikkopanssarilaivaksi.
Alus siirrettiin vuonna 1902 torpedoveneiden emälaivaksi Maltalle. Alus muutettiin vuonna 1909 Devonportissa varastolaivaksi, jolloin se samalla nimettiin "HMS Orontesiksi". Alus myytiin romutettavaksi 19. kesäkuuta 1913 Maltalla.
Formula 2 -kausi 2012
Formula 2 -kausi 2012 oli Formula 2 -luokan neljäs ja samalla viimeinen kausi. Kausi alkoi Englannin, Silverstonessa ja päättyi Italian Monzassa. Sarjan mestaruuden voitti brittiläinen Luciano Bacheta, toiseksi sijoittui sveitsiläinen Mathéo Tuscher ja kolmanneksi sveitsiläinen Christopher Zanella.
Uudet kuljettajat
Poistuneet kuljettajat
HMS Contest
HMS Contest on ollut kymmenen Britannian Kuninkaallisen laivaston aluksen nimenä.
Vera Galuška-Dujunova
Vera Illarionovna Galuška-Dujunova (, 11. huhtikuuta 1945 Krasnodar, Venäjän SFNT – 2. maaliskuuta 2012 Taškent, Uzbekistan) oli Neuvostoliittoa edustanut lentopalloilija, olympiavoittaja ja maailmanmestari.
Galuška-Dujunova voitti Neuvostoliiton joukkueessa olympiakultaa Méxicossa 1968 ja Münchenissä 1972. Méxicossa hän pelasi seitsemässä ja Münchenissä viidessä ottelussa.
Galuška-Dujunova voitti Neuvostoliiton joukkueessa myös maailmanmestaruuden vuonna 1970 ja MM-hopeaa 1974. Hän kuoli 2. maaliskuuta 2012 Uzbekistanin pääkaupungissa Taškentissa 66 vuoden ikäisenä.
Marian Kuszewski
Marian Zygmunt "Marek" Kuszewski (31. lokakuuta 1933 Kielce – 5. maaliskuuta 2012 Varsova) oli puolalainen miekkailija ja olympiamitalisti.
Kuszewski saavutti säilällä joukkuekilpailun olympiahopeaa Melbournessa 1956 ja Roomassa 1960. Melbournessa hän kilpaili myös säilän yksilökilpailussa. MM-kilpailuista Kuszewski saavutti säilän joukkuekilpailussa hopeaa vuonna 1954 ja pronssia vuosina 1957 ja 1958.
Kuszewski kuoli 5. maaliskuuta 2012 Varsovassa 78 vuoden ikäisenä.
Alan Mouchawar
Alan Edward Mouchawar (s. 3. elokuuta 1960 Los Angeles, Kalifornia) on yhdysvaltalainen entinen vesipalloilija. Hän kilpaili vuoden 1988 kesäolympialaisissa Soulissa ja sai joukkueineen hopeaa.
Gregory Boyer
Gregory Vartl ("Greg") Boyer (s. 5. helmikuuta 1958 New York, New York) on yhdysvaltalainen entinen vesipalloilija. Hän kilpaili vuoden 1988 kesäolympialaisissa Soulissa ja sai joukkueineen hopeaa.
Paimionlahti
Paimionlahti on Saaristomerellä Varsinais-Suomessa Paimiossa sijaitseva kapea, pitkä ja syvälle sisämaahan ulottuva merenlahti. Lahden aivan uloimmat osat kuuluvat Kaarinaan ja Sauvoon. Paimionlahteen laskeva Paimionjoki on Saaristomereen laskevista joista suurin sekä valuma-alueeltaan että virtaamaltaan. Lahden perukka eli pohjoisosa johon Paimionjoki laskee on Natura-aluetta 221 hehtaarin laajuudelta ja se kuuluu siihen lintudirektiivin mukaisena linnuston erityissuojelualueena. Valtakunnallisen lintuvesien suojeluohjelmassa Paimionlahti on luokiteltu kansainvälisesti arvokkaaksi kohteeksi.
Paimionlahti on ruovikoitunut, mutta umpeenkasvavia rantaniittyjä löytyy vielä. Lahtea ympäröivät metsäsaarekkeet ja laajat pellot. Lahdella on runsas pesimälinnusto ja se on tärkeä muuttoaikainen levähdysalue.
Linnuille Paimionlahti on erittäin tärkeä muuttoaikainen levähdysalue ja pesimäpaikka. Lahdenperukka kuuluu lintuvesien suojeluohjelmaan. Lahden itä- sekä pohjoisrannalla sijaitsee lintutorni. Toukokuun alussa pidettävässä Tornien taistossa Paimionlahden lintutornista on havaittu 56–85 lajia päivän aikana.
Pesimälajeja on yli 30, joista yleisimmät ovat sinisorsa, silkkiuikku, telkkä, tavi, haapana ja lapasorsa. Alueella pesii myös harmaa- ja kaulushaikaroita sekä kyhmyjoutsenia ja kurkia. Laajoissa ruovikkoalueissa pesivät muun muassa ruoko-, ryti- ja rastaskerttunen sekä naurulokki, luhtakana, luhtahuitti ja viiksitimali.
Lahdella ruokailee muuttoaikoina runsaasti vesilintuja kuten isokoskeloita, jouhisorsia, punasotkia, uiveloita ja lapasorsia. Myös hanhia voi nähdä satoja yksilöitä kerralla. Lahdella saalistavat petolinnuista muun muassa nuoli-, tuuli- ja ampuhaukka.
Harjavallan sairaala
Harjavallan sairaala on vuonna 1903 perustettu psykiatrinen sairaala Satakunnassa Harjavallan kaupungissa. Sairaala sijaitsee Merstolan kaupunginosassa Valtatie 2:n ja Tampere–Pori-rautatien välisellä alueella. Harjavallan piirimielisairaalan nimellä perustettu laitos oli maan ensimmäinen kuntayhtymän perustama sairaala, kaikki vanhemmat olivat valtion omistamia.
Nykyään Harjavallan sairaalassa toimii neljä akuuttiosastoa sekä päihde-, vanhus- ja kuntoutuspsykiatrian osastoja. Sairaalan alueella toimii myös päiväkoti. Lisäksi Harjavallan sairaalalla on oma museo. Harjavallan sairaala on myynnissä
Nightingale
Nightingale on etelänsatakielen ("Luscinia megarhynchos") englanninkielinen nimi, joka voi tarkoittaa myös jotakin seuraavista:
Ornimegalonyx
Ornimegalonyx on sukupuuttoon kuollut pöllöjen suku. Se on läheistä sukua viirupöllöihin kuuluville linnuille. Se oli lentokyvytön tai lähes lentokyvytön ja sen uskotaan olevan suurin koskaan elänyt pöllö. Suku on elänyt Kuuban saarella.
Ensimmäinen fossiiliyksilö kuvattiin virheellisesti kuuluvaksi hirmulintujen heimoon (Phorusrhacidae), mihin osasyynä oli se, että sen luusto oli niin suuri. Pierce Brodkorb kuitenkin tutki löydöt uudelleen vuonna 1961 ja sijoitti ne oikein pöllöihin. Jäänteitä on löytynyt runsaasti kaikkialta saarelta luolista ja ne on ajoitettu myöhäiselle pleistoseenille (10 000 vuotta sitten), ja ainakin kolme sen täydellistä luurankoa on löytynyt.
Koiranen Motorsport
Koiranen GP (aikaisemmin Koiranen bros. Motorsport) on suomalainen formulatalli, joka kilpailee nykyään SMP Formula 4 ja Espanjan Formula 4 -sarjoissa. Tallin perusti vuonna 1997 Marko Koiranen yhdessä veljensä Jari Koirasen kanssa. Tallin toiminnassa on mukana myös suomalainen tiimimanageri Antti "Afa" Heikkinen. Tallin päämaja sijaitsee Barcelonassa, Espanjassa.
Vuonna 2005 talli voitti italian Winter Trophy luokan mestaruuden. Vuonna 2009 talli saavutti kaksoisvoiton eli sijat 1 ja 2 Suomen Formula Renault-sarjassa. Vuonna 2010 talli voitti kuljettajien mestaruuden Eurocup Formula Renault-sarjassa Kevin Korjuksen voimin. Vuonna 2011 talli voitti Eurocup Formula Renault sarjan mestaruuden Carlos Sainzin ja Daniil Kvjatin voimin vaikka kuljettajien mestaruuden voitti Robin Frijns.
Samana vuonna talli voitti ylivoimaisesti Formula Renault NEC -sarjan mestaruuden Sainzin ja Kvjatin voimin. Vuonna 2012 talli voitti Formula Renault Alps-sarjan mestaruuden ja sijoittui toiseksi Eurocup Formula Renault-sarjassa Kvjatin voimin. Vuonna 2014 talli voitti sekä Eurocupin että Alps -sarjojen mestaruudet Nyck de Vriesin voimin. Vuonna 2015 talli voitti jälleen sekä Eurocup että Alps -sarjan mestaruudet.
Talli on kilpaillut aikaisemmin myös muun muassa Suomessa F3- ja FR2.0-luokkien SM-sarjoissa.
Vuonna 2013 talli osallistui GP3-sarjaan korvaten Ocean Racing Technology-tallin. Tallin ensimmäisellä kaudella kuljettajina toimivat suomalaiset Patrick Kujala, Aaro Vainio ja virolainen Kevin Korjus. Barcelonassa talli oli heti aika-ajoissa nopein, kun Korjus ajoi paalulle, mutta hän oli saannut 10 lähtöruudun rangaistuksen eikä päässyt lähtemään paalulta. Barcelonan toisessa lähdössä Vainio otti tallille voiton heti tallin ensimmäisenä kisaviikonloppuna ja tallin toinen kuljettaja Korjus oli kilpailun toinen. Unkarissa Vainio lähti paalupaikalta ja toi tallille myös jo kauden toisen voittonsa. Talli sijoittui ensimmäisellä GP3-kaudellaan ART Grand Prix'n ja Ardenin jälkeen tallipisteissä kolmanneksi.
Vuonna 2014 tallissa kilpailivat espanjalainen Carmen Jordá, ruotsalainen Jimmy Eriksson ja uruguaylainen Santiago Urrutia. Talli voitti kauden aikana kaksi kilpailua Erikssonin voimin ja Dean Stonemanin tultua talliin kesken kauden hän otti kaksi voittoa lisää. Talli sijoittui tiimipisteissä neljänneksi.
Vuonna 2015 talli saavutti yhden voiton sijoittuen tiimipisteissä jälleen neljänneksi.
Talli vetäytyi sarjasta kauden 2016 päätteeksi rahoitusongelmien vuoksi.
Sisältää muissa talleissa saavutetut pisteet.
Tanaka
Tanaka () on muun muassa seuraavien henkilöiden sukunimi:
Tanaka International Circuit eli Okayama International Circuit on moottoriurheilurata Okayaman prefektuurissa Japanissa.
Al Dunlap
Albert (Al) John Dunlap (26. heinäkuuta 1937 – 25. tammikuuta 2019) oli yhdysvaltalainen yritysjohtaja. Hän oli julkisuudessa kovana yrityssaneeraajana. Esimerkiksi Scott Paperin irtisanomiset tuottivat hänelle mainetta, ja seuraavaksi hänet kutsui saneeraustoimiin Sunbeam-Osterin, jonka työntekijöistä hän erotti puolet. ja hän sai pilkkanimet "Moottorisaha-Al" ja "Liituraita-Rambo". Hänen maineensa kuitenkin meni Sunbeamissa paljastuneen kirjanpitoskandaalin vuoksi.
Yhdysvaltalainen toimittaja Jon Ronson kirjoitti kirjan "The Psychopath Test" jossa hän kertoo haastattelusta, jonka hän teki Dunlapin kanssa. Hän kysyi tältä täyttääkö tämä psykopaatin piirteet. Ronsonin mukaan Dunlap myönsi avoimesti mutta piti niitä hyödyllisinä ominaisuuksina johtajuuden ja päätöksenteon kannalta. Ronson kuitenkin tuli siihen tulokseen ettei Dunlap täytä piirteitä riittävästi jotta hänet voisi määritellä psykopaatiksi.
Toni Ketelä
Toni Ketelä (s. 16. maaliskuuta 1988) on suomalainen uransa lopettanut maastohiihtäjä, joka edustaa seuratasolla IF Minkeniä.
Ketelä sijoittui Val di Fiemmen MM-kilpailuissa 2013 perinteisen hiihtotavan sprintissä kahdeksanneksi. Falunin MM-kilpailuissa 2015 hän oli perinteisen hiihtotavan sprintissä kymmenes. Maastohiihdon maailmancupissa hän kilpaili ensimmäisen kerran Lahdessa maaliskuussa 2011 sijoittuen sprintissä 50:nneksi. Seuraavana vuonna hän hiihti samassa kilpailussa ensimmäistä kertaa urallaan maailmancupin pisteille oltuaan 14:s. Tammikuussa 2015 Ketelä sijoittui kolmanneksi Otepään perinteisen hiihtotavan sprintissä.
Ketelä sai SM-pronssia perinteisen hiihtotavan sprintissä 2012.
Ketelä lopetti uransa maastohiihtäjänä keväällä 2018.
Laure Barthélémy
Laure Barthélémy (s. 5. elokuuta 1988 Briançon) on ranskalainen uransa lopettanut maastohiihtäjä, joka edusti seuratasolla EMHM – Pays Rochoisia.
Nuorten MM-kilpailuissa Barthélémy on saavuttanut kaksi mitalia. Vuonna 2008 Val Venostassa hän voitti kultaa sprintissä ja hopeaa 10 kilometrin vapaan hiihtotavan yhteislähtökilpailussa. Aikuisten arvokisoissa hän kilpaili ensimmäisen kerran Liberecin MM-kilpailuissa 2009, missä hän oli sprintissä 22:s. Oslon MM-kilpailuissa 2011 Barthélémy sijoittui sprintissä seitsemänneksi.
Maastohiihdon maailmancupissa Barthélémy kilpaili ensimmäisen kerran La Clusaz'ssa joulukuussa 2006. Ensimmäiset maailmancupin pisteensä hän saavutti Düsseldorfin sprintissä joulukuussa 2008 oltuaan 19:s. Kymmenen parhaan joukkoon hän sijoittui ensimmäisen kerran Liberecin sprintissä tammikuussa 2011 oltuaan kuudes. Hänen paras sijoituksensa maailmancupissa on neljäs sija, jonka hän saavutti Szklarska Poręban sprintissä helmikuussa 2012.
Antti Kivekäs
Antti Kivekäs (26. heinäkuuta 1942 Lahti – 3. maaliskuuta 2012 Lahti) oli suomalainen yritysjohtaja. Hän oli Etelä-Suomen Sanomia julkaisevan perheyhtiön Esan Kirjapainon toimitusjohtaja vuodesta 1982 ja yhtiön hallituksen puheenjohtaja vuodesta 1992. Työuransa Kivekäs aloitti toimittajana, mutta siirtyi pian autoliike K. Y. Lehti Oy:n konttoripäällikön tehtävään, josta kuitenkin palasi 1976 Etelä-Suomen Sanomiin apulaishallintojohtajaksi.
Kivekäs valmistui ekonomiksi Turun kauppakorkeakoulusta. Hänen isänsä oli Ossi Kivekäs.
Anja Hyttinen
Anja Hyttinen (s. 24. syyskuuta 1935 Kuopio) on suomalainen taidemaalari ja graafikko.
Hyttinen kävi Suomen Taideakatemian koulun 1960–1964. Hänen debyyttinäyttelynsä olivat galleria Artekissa Helsingissä, sekä Alvar Aalto -museossa Jyväskylässä 1968. Hyttisen teoksia on mm. Suomen valtion taidekokoelmissa, Pihkovalla Venäjällä, Besanconissa Ranskassa, Helsingin-, Kuopion-, Tampereen, sekä Jyväskylän kaupungin kokoelmissa.
Hyttinen on toiminut opettajana mm. Kuopion käsi- ja taideteollisuusakatemiassa sekä Kuopion kansalaisopistolla.
Thomas Moriggl
Thomas Moriggl (s. 23. helmikuuta 1981 Silandro) on uransa lopettanut italialainen maastohiihtäjä, joka edusti seuratasolla G.S. Fiamme Giallea.
Aikuisten arvokisoissa Moriggl kilpaili ensimmäisen kerran Oberstdorfin MM-kilpailuissa 2005. Oslon MM-kilpailuissa 2011 hän sijoittui 50 kilometrillä 21:nneksi. Vancouverin olympialaisissa 2010 Moriggl oli sekä vapaan hiihtotavan 15 kilometrillä että 30 kilometrin yhdistelmäkilpailussa 24:s.
Maastohiihdon maailmancupissa Moriggl kilpaili ensimmäisen kerran Cognessa joulukuussa 2002. Ensimmäiset maailmancupin pisteensä hän saavutti Pragelaton 30 kilometrin vapaan hiihtotavan kilpailussa maaliskuussa 2004 oltuaan kolmas. Toisen kerran hän sijoittui kolmanneksi Lahden 15 kilometrin vapaan hiihtotavan kilpailussa maaliskuussa 2005.
James Bergeson
James Hunter Bergeson (s. 21. maaliskuuta 1961 Newport Beach, Kalifornia) on yhdysvaltalainen entinen vesipalloilija. Hän kilpaili vuoden 1988 kesäolympialaisissa Soulissa ja sai siellä joukkueineen hopeaa.
Launi Meili
Launi Kay Meili (s. 4. kesäkuuta 1963 Spokane, Washington) on yhdysvaltalainen entinen ampuja. Hän kilpaili vuoden 1988 kesäolympialaisissa Soulissa ja sitten vuoden 1992 kesäolympialaisissa Barcelonassa, jossa hän voitti kultaa 50 metrin pienoiskiväärin asentokilpailussa.
Meili kuuluu International Shooting Hall of Fameen. Hän lopetti kilpauransa vuonna 1992 ja on sittemmin toiminut muun muassa Yhdysvaltain ilmavoimien akatemian valmentajana.
Pikkutakiainen
Pikkutakiainen ("Arctium minus") on takiaisten sukuun kuuluva asterikasvi, joka kasvaa alkuperäisesti Euroopassa.
Pikkutakiainen kasvaa 50–130 senttimetriä korkeaksi. Sen alalehdet ovat leveän soikeat, onttoruotiset ja alapinnalta hieman nukkaiset. Pikkutakiainen voi muistuttaa seittitakiaista tai isotakiaista, joiden kanssa se myös risteytyy. Näihin verratuna pikkutakiaisen kukintomykeröstö on rakenteeltaan terttumainen eikä huiskilomainen. Laji voi olla myös hyvin samannäköinen harvinaisen lehtotakiaisen kanssa, joka kasvaa lähes aina pikkutakiaista suuremmaksi ja on suurempimykeröinen. Pikkutakiaisen pallomaiset mykeröt ovat kooltaan 1,8–2,8 cm ja yleensä karvattomat. Torvimaiset kehräkukat ovat punavioletteja. Hedelmät ovat ruskeita 5–7 millimetrin mittaisia pähkylöitä.
Suomessa pikkutakiainen on erityisesti vanhan asutuksen seuduilla kasvava muinaistulokaskasvi. Se on melko yleinen Etelä-Suomessa, tavallisin Ahvenanmaalla. Lajin levinneisyyden pohjoisraja on Vaasan–Kuopion korkeudella. Siitä pohjoiseen pikkutakiaisesta on hyvin harvoja ja vanhoja satunnaishavaintoja.
Chao (Sonic)
Chao on kuvitteellinen "Sonic the Hedgehog" -pelisarjassa esiintyvä eläinrotu. Chao-olennot eivät ole missään pelisarjan pelissä pääroolissa, mutta ne auttavat lukuisia hahmoja taisteluissa ja kokonaisissa seikkailuissa.
Chao on ulkonäöltään vaaleansininen olento, jolla on päälaessa keltainen pallo, normaalin Chaon lisäksi Chaosta on muitakin erilaisia versioita kuten Dark ja Hero-versiot joista puolestaan Dark on väriltään musta jolla on punainen pallo päälaessa ja Hero on valkoisen värinen, jolla on sininen kehä päälaessa. Chao-olennoista tunnetuin on Cream the Rabbitin Cheese, se on Creamin ystävä joka tulee jokaiselle Creamin seikkailulle mukaan. Chao-olennot tekivät ensiesiintymisensä "Sonic Adventure" -pelissä, jossa ne antoivat hahmoille erilaisia lisävoimia kuten lisää suojaustehoa tai hyökkäystehoa. Chao-olennot ovat esiintyneet sen jälkeen monissa muissakin Sonic-peleissä joissa ne melkein joka tilanteessa antavat lisävoimia pelattaville hahmoille, mutta esimerkiksi "Mario & Sonic at the Olympic Winter Gamesin" Nintendo DS -version Tarinatilassa ne kuitenkin ovat vastaanottamassa pelattavan hahmon erilaisiin haasteisiin.
Chao-olennosta on myös kehitetty propellilla varustettu versio, Omochao joka antaa puolestaan monissa peleissä eri neuvoja erilaisiin tehtäviin sekä toimii juontajana joissakin tapauksissa. Chao-olennoista Dark-versio on sellainen, että se yrittää aina puolestaan vaikeuttaa pelaajan edistymistä monissa tilanteissa kuten "Mario & Sonic at the London 2012 Olympic Gamesin" London Party-moodissa, jossa se siirtää tarra-arkissa olevan kysymysmerkin toiseen paikkaan.
Tor Heiestad
Tor Heiestad (s. 13. tammikuuta 1962 Oslo) on norjalainen entinen ampuja. Hän kilpaili vuoden 1988 kesäolympialaisissa Soulissa ja voitti kultaa 50 metrin villikarjussa. Hän osallistui myös vuoden 1992 kesäolympialaisiin Barcelonassa ja sijoittui 10 metrin villikarjussa kymmenenneksi.
Justin Hayward
David Justin Hayward (s. 14. lokakuuta 1946, Swindon, Wiltshire, Englanti) on englantilainen muusikko, joka tunnetaan parhaiten laulajana, lauluntekijänä ja kitaristina rock-yhtyeessä The Moody Blues.
Hietaolkikukka
Hietaolkikukka ("Helichrysum arenarium") on matala, keltakukkainen, kuivilla paikoilla tavattava asterikasvi. Se kasvaa luonnonvaraisena pohjoisimpana Ruotsissa ja Virossa.
Hietaolkikukka kasvaa 10–30 senttimetriä korkeaksi. Kasvi on huopakarvainen, harmaa ja aromaattisen tuoksuinen. Sen varsi kasvaa pystysti tai kohenevasti. Suikeanmuotoiset varsilehdet ovat varrella kierteisesti, ne kapenevat latvaa kohti. Hietaolkikukan kukintona on sarjamainen mykeröstö. Kuudesta seitsemään millimetriä leveiden mykeröjen kehtosuomut ja kukat ovat väriltään kullankeltaiset. Laji muistuttaa ulkoasultaan hieman kissankäpäliä.
Joni Hildén
Joni Hildén (s. 11. helmikuuta 1981) on suomalainen toimittaja, urheilun taustatoimija ja poliitikko. Hänellä on vuosien kokemus suomalaisesta seuratoiminnasta ja on ollut mukana niin jääpallossa kuin salibandyssa. Hildén oli ehdolla kevään 2017 kuntavaaleissa Sosialidemokraattien ehdokkaana Vantaalla.
Hän on edustanut salibandyseura Tikkurilan Tiikereitä vuodesta 2002 lähtien ja toiminut seurassa niin juniorivalmentajana kuin edustusjoukkueen joukkueenjohtajana. Lisäksi hän on toiminut seuran tiedottajana. Hänen ääntänsä on voinut kuulla Tiikereiden miesten ja naisten kotiotteluissa vuosien varrella, kun hän on toiminut seuran kuuluttajana. Tiikereiden lisäksi hän on salibandyssa edustanut Ylhästä ja AC HaKia. Hän toimi salibandyseura EräViikinkien tiedottajana.
Jääpallossa Hildén on toiminut vuodesta 2009 lähtien HIFK:n tapahtumajohtajana ja tiedottajana. Lisäksi Joni Hildén loi yhdessä Pasi Virtasen kanssa HIFK-Bandy TV:n. Ensimmäinen Bandy-TV:n lähetys nähtiin lokakuussa 2009 Ruotsissa pelatusta jääpallon Maailman Cupista. Hildén on toiminut selostajana HIFK-Bandyn vierasotteluissa. HIFK-Bandyn tiedottajana Hildén on ehtinyt saavuttaa kolme Suomen mestaruutta ja yhden SM-pronssin. Jääpalloliitto palkitsi Hildénin yhdessä Virtasen kanssa Vuoden mediateosta vuonna 2011.
Hildén on verkkosivusto Sportin Maailman päätoimittaja. Lisäksi hän on Salibandyareenan toimittajana.
Marjo Krishi
Marjo Anita Krishi (1967) on suomalainen kehonrakentaja ja fitness-ammattilainen.
Marjo Krishi aloitti kehonrakennuksen teini-ikäisenä. Hän voitti kehonrakennuksen naisten raskaan sarjan maailmanmestaruuden vuonna 1995. Sittemmin Krishi suuntautui fitness-urheiluun. Hän kahmi useita fitnessin Suomen ja Pohjoismaiden mestaruuksia. Lisäksi hän on lajin moninkertainen MM- ja EM-finalisti. Kilpauransa Krishi lopetti vuonna 2006. Vuosina 1993–1994 hän esiintyi MTV3-kanavan televisiosarjassa "Gladiaattorit" nimellä "Salama".
Krishi on toiminut kuntosaliyrittäjänä Keravalla vuodesta 2004.
Takayoshi Kajikawa
Takayoshi Kajikawa (; s. 10. maaliskuuta 1934) on japanilainen entinen uimari. Hän sijoittui Helsingin olympialaisissa 1952 viidenneksi 200 metrin rintauinnissa uituaan finaalissa matkan aikaan 2.38,6.
Carmen Jordá
Carmen Jordá Buades (s. 28. toukokuuta 1988 Alcoy, Espanja) on espanjalainen moottoriurheilija. Hän asuu Valenciassa ja Miamissa.
Jordá aloitti kilpauransa vuonna 2005 Master Junior Formula -sarjassa, jossa hän sijoittui sarjan seitsemänneksi ja vuonna 2006 yhdeksänneksi. Samana vuonna hän kilpaili kaksi kilpailua European F3 Open -sarjassa. Jordá jatkoi sarjassa vuodet 2007–2009 huonolla menestyksellä. Vuonna 2009 hän kilpaili vielä Le Mans Series -sarjassa sijoittuen 14:ksi. Vuonna 2010 Jordá kilpaili Indy Lights -sarjassa sijoittuen sarjan 16:ksi. Vuonna 2012 Jordá ajoi GP3-sarjassa Ocean Racing Technology -tallissa saavuttamatta pisteitä. Hänen parhaaksi kisasijoituksekseen jäi 13:s sija. Vuonna 2013 Jordá jatkoi GP3:ssa uudessa Bamboo Engineering -tallissa saavuttamatta pisteitä. Hänen paras kisasijoituksensa oli 17. Vuonna 2014 Jordá jatkoi kolmannen kauden GP3:ssa siirtyen Koiranen GP -tallin kuljettajaksi saavuttamatta pisteitä.
Vuonna 2015 Jordá vahvistettiin Lotuksen Formula 1 -tallin kehityskuljettajaksi.
Esan Kirjapaino
Esan Kirjapaino on Mediatalo ESAn emoyhtiö. Esan Kirjapaino julkaisee kahta tilattavaa sanomalehteä; Etelä-Suomen Sanomia ja Itä-Hämettä. Lisäksi verkkopalvelu "ess.fi" ja Radio Voima ovat osa Esan Kirjapainon toimintaa. Tytäryhtiö Esan Kaupunkilehdet Oy julkaisee kaupunkilehti Uusi Lahti -lehteä ja Seutuneloset-lehtiä. Kirjapaino ja mediatalo on jo neljännessä polvessa lahtelaisen Kivekkään suvun omistuksessa.
John Isaac Thornycroft
Sir John Isaac Thornycroft (s. helmikuussa 1843 k. kesäkuussa 1928) oli brittiläinen laivanrakentaja ja Thornycroftin laivanrakennus yrityksen perustaja.
Hänen vanhempansa olivat Mary Francis ja Thomas Thornycroft. Hän työskenteli Palmers Shipbuilding and Iron Companyssä Jarrow’ssa ennen insinööritutkintonsa suorittamista Glasgow'n yliopistossa, jossa hänen opettajanaan oli muun muassa lordi Kelvin ja professori Macquorn Rankine.
Thornycroft perusti 1864 telakan Thamesjoen varteen Chiswickiin, jossa valmistui hänen ensimmäinen höyryaluksensa. Ensimmäisenä Britannian kuninkaalliselle laivastolle toimitettuna aluksena valmistui 1876 höyrykäyttöinen torpedovene "HMS Lightning". Telakka valmisti myös höyryvoimalla toimivan kuorma-auton. Vuonna 1904 hän perusti uuden telakan Woolstoniin Southamptoniin. Hän perusti myös 1908 Hampton Launch Worksin Thamesjoen saareen Platts Eyotiin.
Thornycroft kuoli 1928.
Sunset Boulevard (Los Angeles)
Sunset Boulevard on katu Los Angelesin piirikunnassa.
Kadun mukaan on nimetty Billy Wilderin vuonna 1950 ohjaama klassikkoelokuva "Auringonlaskun katu" ("Sunset Boulevard").
Sunset Strip on 2,5 kilometriä pitkä osa Sunset Boulevardia West Hollywoodissa Hollywoodin ja Beverly Hillsin välissä. Kadunpätkä on tunnettu rock-klubeistaan, ravintoloistaan, kaupoistaan ja yökerhoistaan, joissa Hollywoodin viihdeteollisuuden väki käy. Kadun varrella on myös paljon valtavia mainostauluja.
Venäjän oikeinkirjoitus ennen 1918
Venäjän oikeinkirjoitus ennen 1918 oli Venäjällä Pietari I Suuren uudistuksista alkaen voimassa ollut oikeinkirjoitus aina vuoteen 1918 asti.
Venäjän aakkoset sisälsivät 35 kirjainta ennen vuotta 1918:
Takaharu Nakai
Takaharu Nakai (; s. 10. maaliskuuta 1984 Kutsuchan) on japanilainen entinen lumilautailija.
Nakai aloitti maailmancupissa kilpailemisen vuonna 2000, ja oli mukana seuraavan vuoden MM-kilpailuissa. Hän sijoittui half-pipessa viidenneksi Salt Lake Cityn olympialaisissa 2002 saaden 40,7 pistettä.
Nakai oli MM-kisoissa 2003 big airin kahdestoista ja otti saman vuoden lopussa uransa ainoan maailmancupin osakilpailun voiton. Hän voitti vuonna 2003 Aasian kisoista half-pipen hopeaa maanmiehensä Daisuke Murakamin jälkeen. Nakai sijoittui half-pipessa kahdeksanneksi vuoden 2005 maailmanmestaruuskilpailuissa ja oli lajissa neljästoista vuoden 2006 olympialaisissa.
Kawasaki Ki-45
Kawasaki Ki-45 "Toryu" (suomeksi: "Lohikäärmeentappaja", liittoutuneiden koodistossa: "Nick") oli japanilainen raskas kaksimoottorinen ja kaksipaikkainen torjuntahävittäjä.
Siitä kehiteltiin versio myös meritorjuntaan. Konetyyppin neljää päämuunnosta (a-d) valmistettiin yhteensä hieman alle 1 700 kappaletta. Ki-45 oli ehkä merkittävin Japanin harvoista kaksimoottorisista hävittäjätyypeistä.
Kawasaki Ki-45 "Toryu" voitiin varustaa myös "Schräge Musik" -järjestelmällä. Siinä oli kaksi etuviistoon ampuvaa, ylärunkoon asennettua 20 mm tykkiä. Taistelumenestystä Ki-45 saavutti lähinnä Consolidated B-24 Liberatoreja vastaan, tätä nopeampana taistelukoneena.Yöhävittäjämuunnoksessa myös kaksi yläviistoon kiinteästi asennettua etusuuntaan ampuvaa 2x 20 mm Ho-3 tykkiä.
Jussi Pekkarinen
Jussi Pekkarinen on Suomen ulkoasiainministeriön tutkija ja tietokirjailija.
Naurun vaakuna
Naurun vaakuna on Naurun tunnus lipun, kansallislaulun ja moton ohella. Se on otettu käyttöön vuonna 1970.
Vaakunan kilvessä on ylhäällä fosforin merkki, alhaalla oikealla fregattilintu ja vasemmalla tomano-kasvin oksa. Maassa tuotettu fosfaatti on ollut Naurun tärkein luonnonvara. Kilven yläpuolella on 12-sakarainen tähti, joka on myös maan lipussa. Se symboloi alkuperäisväestön kahtatoista heimoa. Kilven ympärillä on kaakaopuun lehtiä.
Vaakunassa lukee ylhäällä nauhassa "Naoero", maan naurunkielinen nimi, ja alhaalla valtion motto "God's will first", suomeksi "Jumalan tahto ensin".
Sudesh Kumar
Sudesh Kumar (s. 10. maaliskuuta 1950) on intialainen entinen painija, joka kilpaili sekä vapaapainissa että kreikkalais-roomalaisella tyylillä.
Kumar osallistui Méxicon olympialaisissa 1968 alle 52-kiloisten sarjaan molemmilla painityyleillä. Hän putosi toisella kierroksella kreikkalais-roomalaisessa painissa, mutta sijoittui vapaapainiturnauksen kuudenneksi. Kumar voitti samasta painoluokasta vapaapainissa kultaa Kansainyhteisön kisoissa 1970 ja sijoittui neljänneksi vuoden 1972 olympiakisoissa. Hän sai vuonna 1974 toistamiseen Kansainyhteisön kisojen kultaa, ja voitti vielä 1978 kisoista hopeaa.
Diakófti
Diakófti () on Kreikan kylä, joka sijaitsee Kytheran saarella ja kuuluu Kytheran kuntaan, Saarten alueyksikköön ja Attikan alueeseen. Kylän väkiluku on 52 (vuonna 2011).
Diakófti on osa Friligkiánikan kyläyhdyskuntaa ja sijaitsee Kytheran itärannikolla. Kylä on Kytheran tärkein satamapaikka. Jo brittivallan alla suunnitelmissa oli rakentaa Diakóftiin satama ja pieni kaupunki. Satama aloitti toimintansa kuitenkin vasta vuonna 1996. Ennen tätä Diakóftissa oli vain 5–6 taloa, mutta sittemmin kylä on kasvanut ja kehittynyt. Kylässä on nykyisin saaren pääsataman lisäksi ravintoloita, kauppoja, kahviloita sekä useita majoitusvaihtoehtoja.
Diakóftin satamasta liikennöidään laivoilla Antikytheran saarelle, Kreetalla sijaitsevaan Kíssamokseen, Peloponnesoksen Neápoliin ja Gýtheioon sekä Ateenan kupeessa sijaitsevaan Pireukseen. Satama sijaitsee 30 kilometrin päässä saaren pääkylästä Chórasta.
Veli-Pekka Sirola
Veli-Pekka Sirola (s. 29. lokakuuta 1953 Salo) on suomalainen entinen koripalloilija.
Sirola voitti urallaan kolme Suomen-mestaruutta. Hän aloitti pääsarjauransa Tapion Hongassa kaudella 1973–1974. Suomen-mestaruutensa hän voitti kuitenkin Torpan Pojissa 1970- ja 1980-lukujen vaihteessa.
Sirola pelasi nuorisomaajoukkueissa kaksi ottelua. Miesten maajoukkueessa hän pelasi 71 ottelua vuosina 1973–1981.
Jääkiekon SM-sarjakausi 1960–1961
Jääkiekon SM-sarjakausi 1960–1961 oli jääkiekon SM-sarjan 32. kausi. Sarja alkoi 24. marraskuuta ja päättyi 23. helmikuuta. Mestaruuden voitti Tappara, Rauman Lukko sijoittui hopealle ja TK-V pronssille.
Oulun Kärpät ja Töölön Vesa putosivat sarjasta. Tilalle nousivat Porin Karhut ja Kalevan Pallo.
Paul Günther
Paul Günther (24. lokakuuta 1882 Hannover – 1945 Duisburg) oli saksalainen uimahyppääjä. Hän kilpaili vuoden 1912 kesäolympialaisissa Tukholmassa ja voitti kultaa ponnahduslaudalla. Hän osallistui myös suoriin kerroshyppyihin.
The True Speed of Steel
The True Speed of Steel on yhdysvaltalaisen thrash/speed metal-yhtye Razormazen ensimmäinen studioalbumi. Se julkaistiin vuonna 2009 levymerkillä Hold True Recordings.
SG Formula
SG Formula on ranskalainen pikkuformulatalli, joka on kilpaillut lukuisissa Formula Renault -sarjoissa. Talin nimi tulee sen perustajan Stephane Guerinin nimikirjaimista.
Talli perustettiin vuonna 2004, jolloin talli kilpaili Ranskan Formula Renault -sarjassa sijoittuen heti sarjan toiseksi. Seuraavana vuonna talli voitti sekä Ranskan Formula Renault ja Eurocup Formula Renault -sarjojen mestaruudet. Talli voitti Ranskan Formula Renault sarjan mestaruudet vuosina 2006 ja 2007 sekä Formula Renault WEC -sarjan mestaruuden vuonna 2008 ja Eurocup Formula Renault sarjan mestaruuden vuosina 2007 ja 2008. Tallin kuljettajina ajoivat mm Romain Grosjean, Jules Bianchi ja Daniel Ricciardo. Talli kilpaili myös Formula 3 Euroseries -sarjassa vuosina 2008–09 ja Formula Renault 3.5 -sarjassa.
Jääkiekon SM-sarjakausi 1961–1962
Jääkiekon SM-sarjakausi 1961–1962 oli jääkiekon SM-sarjan 33. kausi. Ilves voitti mestaruuden. TK-V sijoittui hopealle ja Tappara pronssille, joten tamperelaisjoukkueille meni kolme ensimmäistä sijaa. TPS ja KalPa putosivat Suomen sarjaan, josta kaudeksi 1962–1963 SM-sarjaan nousivat Töölön Vesa ja TP-V.
Uusinta putoamisesta
Turun Palloseura ja Kalevan Pallo putosivat suomensarjaan, josta tilalle nousivat Tampereen Pallo-Veikot ja Töölön Vesa.
Destin Destine
Destin Destine (1895–?) oli haitilainen ampuja. Hän kilpaili vuoden 1924 kesäolympialaisissa Pariisissa ja kuului 400, 600 ja 800 metrin vapaakiväärissä pronssia saaneeseen joukkueeseen. Hän osallistui myös yksilökilpailuun 600 metrin vapaakiväärissä.
Gustave Pelgrims
Georges Pelgrims oli belgialainen jalkapalloilija. Hän kilpaili vuoden 1900 kesäolympialaisissa Pariisissa ja kuului siellä pronssia saaneeseen joukkueeseen.
Hendrik van Heuckelum
Hendrik ("Henk") van Heuckelum (6. toukokuuta 1879 Haag – 28. huhtikuuta 1929 Haag) oli alankomaalainen jalkapalloilija. Hän pelasi sekä Alankomaissa että Belgiassa, ja vuonna 1900 hän edusti Pariisin kesäolympialaisissa Belgiaa saaden joukkueineen pronssia.
Ernest Moreau de Melen
Ernest Moreau de Melen (1879–1968) oli belgialainen jalkapalloilija. Hän kilpaili vuoden 1900 kesäolympialaisissa Pariisissa ja sai siellä joukkueineen pronssia.
T. E. Burridge
T. E. Burridge (30. huhtikuuta 1881 – 16. syyskuuta 1965 oli brittiläinen jalkapalloilija, joka pelasi Upton Park FC:lle. Hän kilpaili vuoden 1900 kesäolympialaisissa Pariisissa ja voitti joukkueineen kultaa.
Simon Aspelin
Simon Olof Karl Aspelin (s. 11. toukokuuta 1974 Saltsjöbaden) on ruotsalainen tennispelaaja. Ammattilaiseksi vuonna 1998 siirtyneen Aspelinin parhaat saavutukset tulivat nelinpelistä. Nelinpelissä hän voitti urallaan 12 ATP-turnausta, mukaan lukien Yhdysvaltain avointen mestaruus vuonna 2007.
Vuonna 2008 Aspelin saavutti Thomas Johanssonin kanssa hopeaa Pekingin olympialaisten nelinpelissä. Loppuottelussa he hävisivät sveitsiläisparille Roger Federer / Stanislas Wawrinka.
Aspelin päätti uransa heinäkuussa 2011.
Pargas Kungörelser – Paraisten Kuulutukset
Pargas Kungörelser – Paraisten Kuulutukset on Paraisilla ilmestyvä paikallislehti. Lehti on Sanomalehtien liiton jäsen ja ilmestyy kerran viikossa torstaisin. Lehden levikki oli noin 4500 kappaletta vuonna 2016. Lehti on perustettu vuonna 1912 ja sitä julkaisee vuodesta 1974 vuonna 1968 perustettu Förlags Ab Sydvästkusten, jonka julkaisuihin kuuluu myös vuonna 1824 perustettu Åbo Underrättelser.
Claude Buckenham
Claude Percival Buckenham (16. tammikuuta 1876 Herne Hill – 23. helmikuuta 1937 Dundee) oli brittiläinen jalkapalloilija ja kriketinpelaaja. Hän pelasi jalkapalloa Upton Park FC:lle ja voitti joukkueineen kultaa vuoden 1900 kesäolympialaisissa Pariisissa. Hänet kuitenkin tunnetaan paremmin kriketistä. Hän pelasi sitä vuosina 1899–1914 ja osallistui Test-otteluihin Etelä-Afrikassa 1909–1910.
F. G. Spackman
F. G. Spackman (1878 – 30. toukokuuta 1942) oli brittiläinen jalkapalloilija. Hän pelasi Upton Park FC:lle ja voitti joukkueineen kultaa vuoden 1900 kesäolympialaisissa Pariisissa.
J. Nicholas
J. Nicholas oli brittiläinen jalkapalloilija. Hän pelasi Upton Park FC:lle ja kilpaili vuoden 1900 kesäolympialaisissa Pariisissa, jossa hän teki kaksi maalia ja voitti joukkueineen kultaa.
Nick Zoricic
Nick Zoricic (19. helmikuuta 1983 – 10. maaliskuuta 2012) oli kanadalainen skicrossiin erikoistunut freestyle-laskija. Maailmancupissa hän sijoittui urallaan kahdesti kolmen parhaan joukkoon.
Hän kuoli Grindelwaldissa käydyssä maailmancupin osakilpailussa 10. maaliskuuta 2012 törmätessään radan vieressä olleeseen suoja-aitaan.
A. Haslam
A. Haslam oli brittiläinen jalkapalloilija. Hän toimi vuoden 1900 kesäolympialaisissa Pariisissa kultaa voittaneen Upton Park -joukkueen kapteenina.
R. Duparc
R. Duparc (1880–?) oli ranskalainen jalkapalloilija, joka pelasi "Racing Club de Francelle". Hän kilpaili vuoden 1900 kesäolympialaisissa Pariisissa ja sai joukkueineen hopeaa.
Laitilan Sanomat
Laitilan Sanomat on Laitilassa Varsinais-Suomessa ilmestyvä paikallislehti. Lehti ilmestyy kaksi kertaa viikossa tiistaisin ja perjantaisin.
Leonidit
Leonidit on tunnettu meteoriparvi. Sen säteilypisteen, josta meteorit näyttävät tulevan, koordinaatit ovat rektaskensio 10 h 08 min. ja deklinaatio + 22 astetta. Se sijaitsee tähtikuviosta hahmotettavissa olevan leijonan sirpin muotoisen "pään" sisäpuolella. Parvi on havaittavissa 6.–30. marraskuuta maksimin ollessa 16.–17. päivä. Niiden nopeus on yli 70 km/s.
Parvi on kuuluisa jaksollisesti tuottamistaan hyvin suuresta määrästä tähdenlentoja ja tulipalloja maksiminsa aikana. Viimeksi tällainen suuri maksimi oli nähtävissä vuosina 2001 ja 2002. Parvi liittyy Tempel-Tuttle-komeettaan, jonka kiertoaika Auringon ympäri on 33 vuotta. Siitä Aurinkoa lähestyessä irronneesta aineksesta osa on keskittynyt radalle ja aiheuttaa vastaavassa aikajaksossa suuren meteorimäärän. Edellinen suuri maksimi näkyi 1966. Muutoin parven maksimissa näkyy tavallisesti noin kymmenen meteoria tunnissa.
Mirko Vičević
Mirko Vičević (s. 30. kesäkuuta 1968 Kotor, Montenegro) on Jugoslaviaa ja Serbia ja Montenegroa edustanut entinen vesipalloilija. Hän kilpaili vuoden 1988 kesäolympialaisissa Soulissa ja voitti joukkueineen kultaa. Vuoden 1996 kesäolympialaisissa Atlantassa hänen joukkueensa sijoittui kahdeksanneksi.
Vičević oli myös mukana voittamassa sekä kahta maailmanmestaruutta (1986, 1991) että Euroopan-mestaruutta (1989, 1991).
Dubravko Šimenc
Dubravko Šimenc (s. 2. marraskuuta 1966 Zagreb) on Jugoslaviaa ja Kroatiaa edustanut entinen vesipalloilija. Myös hänen isänsä Zlatko Šimenc kilpaili aikoinaan olympialaisissa.
Šimenc edusti vuoden 1988 kesäolympialaisissa Soulissa Jugoslaviaa ja voitti joukkueineen kultaa. Hän kilpaili sittemmin olympialaisissa Kroatian edustajana Atlantassa 1996, Sydneyssä 2000 ja Ateenassa 2004. Atlantassa hänen joukkueensa sai hopeaa; Sydneyssä se sijoittui seitsemänneksi ja Ateenassa kymmenenneksi.
Elisa Brocard
Elisa Brocard (s. 27. lokakuuta 1984 Aosta) on italialainen maastohiihtäjä, joka edustaa seuratasolla C.S.Esercitoa.
Hän sijoittui Sotšin olympialaisissa 2014 vapaan hiihtotavan 30 kilometrin yhteislähtökilpailussa 13:nneksi. Lahden MM-kilpailuissa 2017 hän oli samassa lajissa viidestoista.
Maastohiihdon maailmancupissa Brocard kilpaili ensimmäisen kerran joulukuussa 2006. Ensimmäiset maailmancupin pisteensä hän saavutti Bormiossa maaliskuussa 2008 oltuaan 2,5 kilometrin kilpailussa 30:s. Kymmenen parhaan joukkoon hän sijoittui ensimmäisen kerran oltuaan kymmenes Davosin 10 kilometrin vapaan hiihtotavan kilpailussa joulukuussa 2018.
Jämsän Seutu
Jämsän seutu (vuosina 1952–2008 Koillis-Häme) on Jämsässä Keski-Suomessa ilmestyvä kaksipäiväinen sanomalehti. Lehti ilmestyy maanantaisin ja perjantaisin, ja sen levikkialuetta ovat Jämsän, Kuhmoisten ja Korpilahden kuntien alueet. Lehden levikki vuonna 2009 oli 7 409. Lehteä kustantaa Alma Mediaan kuuluva Suomen paikallissanomat Oy.
Jämsän Seudun päätoimittaja oli joulukuun 2011 alusta Jukka Ignatius, joka oli myös Vekkarin päätoimittaja. Hänen jälkeensä vuoden 2013 alusta on päätoimittaja ollut Mari Tuohiniemi.
Jämsän Seutu julkaisee kerran viikossa ilmestyvää ilmaislehteä Vekkaria.
Siniša Školneković
Siniša Školneković (s. 18. tammikuuta 1968 Varaždin) on kroatialainen entinen vesipalloilija. Hän sai vuoden 1996 kesäolympialaisissa Atlantassa joukkueineen hopeaa. Hän kilpaili myös vuoden 2000 kesäolympialaisissa Sydneyssä, jossa hänen joukkueensa sijoittui seitsemänneksi.
Antidragonéra
Antidragonéra () eli Mikrí Dragonéra () on pieni Kreikan saari, joka kuuluu Jooniansaarten saariryhmään ja sijaitsee Kytheran saaren kaakkoisrannikon edustalla. Saari on asumaton.
Välimereen kuuluvassa Egeanmeressä ja Jooniansaarten saariryhmässä sijaitseva Antidragonéran saari yhdessä lähisaartensa kanssa muodostaa Kytheran kunnan, joka kuuluu Saarten alueyksikköön ja Attikan alueeseen. Pinta-alaa Antidragonéralla on 0,15 neliökilometriä ja saaren korkein kohta on 40 metriä merenpinnan yläpuolella.
Antidragonéra yhdessä Kytheran saaren pohjois- ja itärannikolla olevien alueiden sekä lähistöllä sijaitsevien pienten Dragonéran, Prasonísin, Fidonísin, Kapéllon, Koufón ja Avgón asumattomien kalliosaarten kanssa muodostaa Natura 2000 -verkostoon kuuluvan suojelualueen, jolla on kokoa 53,9 neliökilometriä. Natura 2000 -alue on tärkeä rannikon jyrkänteiden lajeille, pesiville merilinnuille sekä muuttolinnuille. Alueen uhkana ovat saarille tuodut rotat sekä ohikulkevien laivojen mahdolliset öljypäästöt. Esimerkiksi vuonna 2000 Prasonísin saarelle haaksirikkoutui alus, josta mereen päässyt raskas polttoöljy aiheutti laajan alueen saastumisen. Myös metsästys, hallitsematon laidunnus ja tuli ovat suojelualueen uhkia.
Antidragonéralla, kuten muillakin pienillä saarilla, on selkeät kasvillisuusvyöhykkeet. Rantavyöhykkeellä kasvaa suolakkokasveja, kuten Caryophyllales-lahkoon kuuluva "Frankenia hirsuta" ja maitteiden sukuun kuuluva "Lotus cytisoides". Seuraavalla vyöhykkeellä sisämaahan päin kasvaa suolakkokasvien lisäksi "phryganan" lajeja. Tämä vyöhyke ei ole enää suolaisen meriveden huuhtomaa aluetta. Sisimmällä vyöhykkeellä kasvaa enimmäkseen "phryganan" kasvilajeja, kuten tyräkkien sukuun kuuluva "Euphorbia dendroides", huulikukkaiskasvien heimoon kuuluva "Teucrium polium" sekä sykerötimjami. Kaikkiaan saarelta on löydetty 88 eri taksonia.
Antidragonéralla on maanjäristysten jumalalle Poseidonille omistettu pyhäkkö. Arkeologi Áris Tsaravópoulos johti 1990-luvun lopulla kaivauksia, joissa löytyi satoja hellenistiselle kaudelle ajoitettuja kolikkoja. Kolikot ovat peräisin 54 eri kaupungista ja kuningaskunnasta Välimeren ja Mustanmeren alueelta. Lisäksi kaivauksissa löydettiin amfora ja joitain maljakoita.
Arkeologi Dimítrios Kourkouméliksen johdolla puolestaan tehtiin vuosina 1993-2004 merenalaisia arkeologisia kaivauksia saaren ympäristössä. Antidragonéran pohjoisrannikon tuntumasta löydetystä, mahdollisesti 300-luvulla eaa. uponneesta hylystä löydettiin yhdeksän kappaletta kiilanmuotoisia kiviankkureita. Samanlaisia ankkureita on löydetty myös muun muassa 300-luvulta eaa. peräisin olevasta hylystä Italian Tarantonlahdesta sekä Zean satamasta Kreikan Pireuksesta. Hylyn kaivaukset alkoivat vuonna 1994 ja päättyivät vuonna 2000. Ankkureiden lisäksi hylystä löytyi keramiikkaa, kuten lautasia, amforan sirpaleita, öljylamppuja, suolasirottimia sekä "pithos". Myös pronssinen kattilan osa ja survimia paljastui hylystä. Kaikkien näiden tavaroiden on arveltu kuuluneen uponneen aluksen miehistölle. Aluksen lastina on arveltu olleen tuoretuotteita. Nykyisin löydetyistä ankkureista neljä on esillä Kytheran arkeologisessa museossa.
Zlatko Šimenc
Zlatko Šimenc (s. 29. marraskuuta 1938 Zagreb) on Jugoslaviaa edustanut entinen vesipalloilija. Hän kilpaili vuoden 1960 kesäolympialaisissa Roomassa sijoittuen joukkueineen neljänneksi; vuoden 1964 kesäolympialaisissa Tokiossa hän sai joukkueensa kanssa hopeaa. Myös hänen poikansa Dubravko Šimenc osallistui olympialaisiin.
Nikolai Kalašnikov
Nikolai Fjodorovitš Kalašnikov (; s. 11. lokakuuta 1940) on Neuvostoliittoa edustanut entinen vesipalloilija. Hän kilpaili vuoden 1964 kesäolympialaisissa Tokiossa ja sai joukkueineen pronssia.